诗词查询
琼姿只合在瑶台,谁向江南处处栽。
雪满山中高士卧,月明林下美人来。
寒依疏影萧萧竹,春掩残香漠漠苔。
自去何郎无好咏,东风愁寂几回开?
姿韵清高自一家,不将夭艳唤蜂衙。
冲寒万木浑无叶,回暖孤根独放花。
要与雪霜争皎洁,肯随桃李趁繁华。
更看结实调羹在,疏影寒香未足夸。
忆我初来时,草木向衰歇。
高槐虽经秋,晚蝉犹抱叶。
淹留未云几,离离见疏荚。
栖鸦寒不去,哀叫饱啄雪。
破巢带空枝,疏影挂残月。
岂无两翅羽,伴我此愁绝。
犯雪寻梅雪满衣,池边梅映竹边池。
要寻疏影横斜底,拣尽南枝与北枝。
月如牙,早庭前疏影印窗纱。
逃禅老笔应难画,别样清佳。
据胡床再看咱。
山妻骂,为甚情牵挂?
大都来梅花是我,我是梅花。
梅花度曲,被多情勾引,枝枝看遍。暗忆孤山今夜月,疏影横斜镜面。萼绿凌风,云英怯冷,未放瑶池宴。人间蜂蝶,也知无计迷恋。闻道管领多才,清词好句,泥落空梁燕。好换蕊珠供彩笔,莫待随风面旋。千岁蟠虬,双栖么凤,咫尺蓬莱殿。湖边春暗,料应日日酬劝。
小梅风韵最妖娆。开处雪初消。南枝欲附春信,长恨陇人遥。闲记忆,旧江皋。路迢迢。暗香浮动,疏影横斜,几处溪桥。
释迦黄成禅可夸,色想熏渍霜中葩。
不然安得白玉蕊,而乃幻此黄金花。
信知造化真有法,蜂须酿蜜蜜酿蜡。
蜡凝花房丰不腴,桃李漫山焉可如。
毓枝摘索璨栗玉,吟搜西郊信杖扶。
少须夜窗疏影挂明月,是蜡是花君自别。
南枝消息凭谁送。北枝寒、清晓破馀冻。横溪浸疏影,月黄昏、暗香浮动。真仙种。不与梨华同梦。洛阳姚魏争先贡。妒纷纷、红紫眩新宠。尽雪压风欺,和羹、此时须用。烦珍重。莫作桓伊三弄。
龙孙袅袅初辞箨,凤尾娟娟拟受风。
疏影向人翩欲舞,梦残依约月庭空。
条风一夜乍回枯,黛色和烟半有无。
玄灞柔条堪系马,白门疏影不藏乌。
楼头寒映罗衣薄,曲里风惊紫塞孤。
春水绿波春草碧,等闲芳岁莫教徂。
小窗前,疏影下。鸾镜弄妆初罢。梅似雪,雪如人。都无一点尘。暮江寒,人响绝。更着朦胧微月。山似玉,玉如君。相看一笑温。
庾岭春归,溪格早知。
雪破寒英,一点半点,
月横疏影,三枝两枝。
未放高楼吹笛,且听茆舍吟诗。
十分潇洒,一段清奇。
将谓黄梅消息绝,暗香犹有好风吹。
醉里江南路。问梅花、经年冷落,几番烟雨。玉骨冰肌终是别,犹带孤山瑞露。想蕴藉、和羹风度。万紫千红羡妒早,羡仙标、岂比人间侣。聊玩弄,六花舞。云寒木落山城暮。忽飘来、暗香万斛,春浮江浦。茅舍竹篱词客老,拟傍东风千树。看好月、亭亭当午。流水村中清浅处,称横斜疏影相容与。时索笑,想应许。
几醉长安月,因君万里行。
片云随袂断,疏影入帘清。
小径花生色,微霜雁有声。
他时三五夕,一见一含情。
避俗渊明心会景,只咏孤松秀冬岭。
争识槎牙竹外枝,月上空阶间金影。
雪老霜新惯自支,岁寒粲粲见冰姿。
暗香疏影无穷意,桃李漫山总不知。
阴阴林木静,寂寂无人境。
红绽紫葳香,岚沈玉膏冷。
看云时独坐,慎事常中剩
何客驭风来,新篁动疏影。
晚擢亚科跻宪掾,拟航选海竟无缘。
苦吟方与甫俱瘦,疏影俄随逋已仙。
谷水吟编多手泽,广陵琴趣得心传。
年几八秩身何憾,老友凋零重怆然。
鬓亸云梳月带痕。软红香里步莲轻。妖娆六幅过腰裙。不怕满堂佳客醉,只愁灭烛翠眉颦。更期疏影月黄昏。
红楼梦相关
红楼梦人物
红楼梦典籍